Den danske racerkører fik at vide, at han skulle overtage Jenson Buttons sæde i McLaren-raceren til den forgangne sæson. Men så ombestemte McLaren sig

Kevin Magnusson burde have kørt den forgangne sæson som makker til Fernando Alonso, og ikke som tredjekører på McLaren-teamet. Mod slutningen af 2014-sæsonen blev han lovet det ene sæde i McLaren-Honda-samarbejdet, fortæller han i et interview med Ekstra Bladet.

- Jeg fik at vide, at det var mit sæde. At jeg ikke skulle bekymre mig, siger Kevin Magnussen til Ekstra Bladet.

- Jeg kan ikke huske det præcist, men i slutningen af sæsonen, siger han.

I stedet for at køre som makker til Fernando Alonso endte Magnussen med at tilbringe en hel sæson på bænken som reservekører bag duoen Jenson Button og Fernando Alsonso.

Dyre lærepenge for den 23-årige dansker, der hen mod 2014-sæsonens afslutning tabte terræn til sin direkte konkurrent om sædet, Jenson Button, der sluttede sæsonen stærkt af, og dermed vandt duellen om at blive makker til Alonso.

- Hvis jeg kunne gå tilbage og gøre det hele igen, ville jeg gøre nogle ting anderledes i de to sidste løb. Det var de eneste to dårlige løb, jeg kørte. Bare ærgerligt, at de var de to sidste, men jeg var meget, meget under pres der, siger han til Ekstra Bladet.

Disse to løb var løbene i Brasilien og Abu Dhabi. Mens Jenson Button kørte en fjerde- og en femteplads hjem i de to grand prix’, skuffede Magnussen med en niende- og en ellevteplads. Det blev sandsynligvis afgørende for Magnussens fremtid som McLaren-kører.

- Det var en dominoeffekt, når man er under pres. Hvis du får taget et dårligt valg, så er det rigtig nemt i sådan en Formel 1-bil at komme ind i en rigtig dårlig stime. Og det gjorde jeg i de sidste to løb, siger Magnussen.

Mens Kevin Magnussen gik ind til løbene under et stort pres, var Jenson Button godt i gang med at tage afsked med Formel 1-livet. Magnussen fortæller, at Button før sæsonfinalen i Abu Dhabi sågar havde fået en hjelm med ’Farvel’ påmalet.

- Altså, han (Button, red.) havde smidt det hele og kastet håndklædet i ringen og kørte bare med sit hjerte. Kørte for at have det sjovt og nyde de sidse to løb, siger Magnussen.

- Jeg kørte med fuldt pres.

Da valget faldt på Button frem for Magnussen var det en bitter pille at sluge for Kevin Magnussen at se Button stå sammen med Alonso til teampræsentationen for den dengang kommende sæson. Alt imens han selv kunne se frem til et år på bænken som reservekører.

- Det gik et stykke tid, før det sank, og realiteten gik op for mig. Hvor man tænker shit, hvad gør jeg lige?, siger han til Ekstra Bladet.